
FORORD

Den som leser Bibelen, finner gode fortellinger og trøstende ord, men støter også på vanskelige tekster. Noen ganger har bibellesere bedt meg om hjelp med slike tekster. Denne boken har bakgrunn i møter med slike bibellesere. De har sendt meg ut på oppdagelsesreise i Bibelen, og ofte har jeg funnet noe jeg ikke visste om.

Hvis jeg spør hva som er vanskelige tekster, nevnes helligkrigen gjerne først. Historien om Josvas erobring av Jeriko og lignende tekster oppleves problematiske, men også Abrahams nesten-ofring av Isak.

Boken har to forutsetninger. Den ene er at vanskelige tekster er vanskelige fordi de står i Bibelen. Tekster som ikke har autoritet i kristendommen, kan inneholde mye som vi reagerer på, men de er ikke vanskelige i den forstand. Det er Bibelens autoritet som hellig skrift som gjør at tekstene om helligkrig og Abraham og alle de andre emnene er utfordrende. Bibelen er kirkens fundament, og da er guddommelige påbud om krig og dødsstraff ikke enkle å leve med.

Den andre forutsetningen er at jeg leser tekstene bokstavelig. Hvis det står «krig», leser jeg det som krig, ikke som et billedlig uttrykk for noe annet. Nevner teksten «pest», regner jeg med at uttrykket refererer til den faktiske og dødelige pesten, ikke til noe åndelig.

Denne bokstavelige lesningen er ikke opplagt. Det er fristende å ty til billedlig forståelse når det butter imot, og allegorisk lesning brukes ofte. Det vil si at «krig» er et bilde, for eksempel på kamp mot djevelen, og «pest» viser til en åndelig plage. Allegorisk lesning har lang fartstid i kirken, og den har ofte vært en redningsplanke ut av en vanskelig tekst. Bibellesere som hevder at de leser bokstavelig, tyr gjerne til en allegorisk forståelse når den bokstavelige blir ubehagelig eller går på tvers av deres syn. Jeg prøver å klare meg uten slike løsninger, og leser Bibelen bokstavelig, og i dens historiske sammenheng.

Mange ord brukes i Bibelen i overført betydning. For eksempel betyr «hjerte» ikke alltid organet i kroppen, men i noen tilfeller mentale egenskaper. Slike overførte betydninger må man respektere. Bokstavelig lesning er å ta ordene i deres egentlige eller direkte mening, og å forstå når et ord er brukt i billedlig mening.

Da jeg studerte moderne hebraisk i Jerusalem i 1969, kunne jeg også gjøre meg kjent med Bibelens geografiske bakgrunn. Språket og landet åpnet opp Det gamle testamente på en ny måte, og jeg forstod at Bibelen ble til i et konkret område og i en tid som er svært forskjellig fra vår. «Landet» er til stede overalt i Bibelen, og doktoravhandlingen min kom til å dreie seg om forståelsen av «Israels land» i 1 Krønikebok 1–9. I Nablus fikk jeg møte den samaritanske øverstepresten, og det møtet skapte en varig interesse for samaritanene, noe som resulterte i boken om deres opphav fra 2009, og formannsvervet i den internasjonale organisasjonen for studier av samaritanene. Språkinteressen førte meg inn i arbeid med den svenske og norske bibeloversettelsen, og var bakgrunnen for boken fra 2013 om en bestemt konstruksjon i hebraisk grammatikk. Det har vært et privilegium å kunne forske og undervise ved norske og utenlandske læresteder, for det meste ved Misjonshøgskolen i Stavanger. Mange gode tekster har vært i fokus, men også noen utfordrende.

Alle gruppene som har invitert meg til samtale om de vanskelige tekstene, fortjener takk, og deres synspunkter har bidratt til boken. Min kone, tidligere sokneprest Marit Kartveit, har lest alle utkast til kapitler, og kommentert og oppmuntret. Deltakerne i debatten i STREK nr. 2–3/2023 har også påvirket innholdet: Kari og Kåre Hegland, Hannah Eggebø Blom og Anders Kjøllesdal Hansen. Ikke minst har forlagsredaktør Laura Djupvik vært en uvurderlig kritiker og hjelper, og konsulent Olav Refvem har gått grundig gjennom manus. Verbum forlags tjenester har vært eksemplariske. Min takk til dem alle er ikke et forsøk på å skyve fra meg ansvaret for resultatet, men en anerkjennelse av at prosjektet har kilder utenfor meg selv.

Bibelsitatene er gjengitt fra grunnteksten, og når de avviker fra Bibelselskapets oversettelser fra 2011 og 2024, er de merket med en asterisk: *. «Det gamle testamente» er forkortet til «GT», og «Det nye testamente» til «NT».

KATEDRALEN

I 900 år har Stavanger domkirke blitt bygget og endret og utsmykket. Det romanske kirkeskipet med tunge rundbuer og massive søyler går tilbake til 1100-tallet. Etter kirkebrannen i 1272 fikk kirken et nytt kor, og nå var det gotisk stil som gjaldt – elegante buer som strekker seg oppover. Der skipet og koret møtes, står prekestolen fra 1658, i barokk stil og med frodige figurer fra Bibelen. Glassmaleriene i koret bak alteret ble skapt i 1957, som et nygotisk ekko av spissbuene; kor og glassmalerier henger i hop, trass i de sju hundre årene som skiller dem. I motsatt ende, over inngangen til kirken, troner orgelet fra 1992 med nybarokke former; det etterligner prekestolen, selv med tre hundre års avstand.

Det romanske skipet verner oss, mens det gotiske koret ber oss løfte blikket. Prekestolen bobler av glede med kjeruber og engler, og glassmaleriene i koret gir farger til fødsel, død og oppstandelse. Klokkespillet fra 1925 og orgelet fyller kirken med toner fra alle de 900 årene. Romansk stil, gotisk, barokk, nygotisk og nybarokk – Stavanger domkirke er en samling av stiler og stemmer, de vil alle komme fram selv om de ikke er samstemt; kirken er hele sin historie, den er en katedral.

Bibelen er også en slik katedral. Den inneholder bøker som er skrevet gjennom hele det første årtusen før Kristus og i det første århundre etter. Gjennom denne tiden har stilartene skiftet, og nye åpenbaringer har kommet. Bøker ble føyet til, tekster ble justert og bearbeidet.

Slik vi kjenner Bibelen i dag, presenterer den en storartet fortelling fra skapelsen til fullendelsen. Her utspiller det seg et drama fra de første menneskers fall og syndfloden til den nye himmel og den nye jord. Vi kan følge folkets historie fra Abraham kommer til Israel og etterkommerne drar til Egypt på grunn av hungersnød; der vokser folket og blir en trussel for farao, men Moses fører dem tilbake til det lovede land. Etter erobringen etablerer de seg der med to kongeriker. Gud kaller profeter som roser og refser kongene og folket, men advarslene blir ikke hørt, og det store assyriske riket tar det nordlige Israel, mens babylonerne senere tar det sørlige. Jerusalems elite blir ført til Mesopotamia, men perserkongen Kyros frigjør dem; de får vende tilbake og bygge opp igjen Jerusalem og tempelet der.

Det nye testamente dreier seg om Jesus fra Nasaret, som skaper en egen retning i religionen og historien. Hans liv og død handler om gjenoppretting av det tapte forhold til Gud, og om innlemmelse av alle verdens mennesker i det nye fellesskapet. Peter og Paulus forkynner dette budskapet fra Jerusalem til Roma, og deres brev gir retningslinjene for kirken. Johannes får en siste, stor åpenbaring på Patmos i Egeerhavet om verdens undergang og det nye Jerusalem.

I denne omfattende fortellingen finnes mange små historier, om Samson og Dalila, om David og Goliat, David og Saul, David og Batseba, om Salomo og dronningen av Saba. Vi leser om de ti landeplagene og dansen rundt gullkalven, om tolleren som slo seg for brystet, om den barmhjertige samaritan, om at den som har mye, skal få mer. Her er gullkorn og ordtak som lever blant oss, klassiske framstillinger av misunnelse og sjalusi, om hat og hevn, om uselvisk kjærlighet.

Bibelen har preget vår kultur. Den har gitt oss seks arbeidsdager og én hviledag, og den oppfordrer oss til å ha omsorg for syke, fattige, enker, farløse og fremmede. I Bibelen er naturen ikke styrt av ånder, men ligger under Guds og menneskers bruk og ansvar. Tiden er lineær, den går ikke i ring. Vi får advarsler mot korrupsjon, og grunnlaget for maktfordelingsprinsippet i statsstyringen er lagt i skillet mellom lovgiveren Moses, domstolene i «porten» og kongene. De samfunnskritiske profetene peker fram mot prinsippet om ytringsfrihet. Gud er én, mennesket er skapt i Guds bilde, og det har fått som oppgave å forvalte skaperverket. Gud gir de ti bud og holder mennesket ansvarlig for dets gjerninger. Alt dette har blitt like selvfølgelige deler av vår tankegang som Edens hage og Harmageddon.

Den Store Boken presenterer verdens historie fra skapelse til undergang, og så et helt nytt univers. I denne verden spiller mennesket hovedrollen, fra Adam og Eva til slavehuset i Egypt, fra Egypt til det lovede land, alltid på vei til Guds rike. Hvert enkelt menneske har en historie fra morsliv til grav innenfor den store historien. Det er meningsfullt å holde til i denne katedralen.

Jeg har blitt kontaktet av bibellesere som lever med denne hellige boken, men som også har lagt merke til tekster som stritter imot, og som virker fremmede på oss i dag. De spør om Josvas erobring av Jeriko: Var den så voldelig som Josvaboken forteller? Var det Guds vilje å hogge ned alle innbyggerne der? Boken fortsetter med en helligkrig som gjelder hele landet, og som Gud har befalt. Disse leserne ber om en forklaring på helligkrigen.

De har også undret seg over at Abraham skulle ofre sin elskede sønn Isak. Kunne Gud virkelig være så hard? Noen spør om Guds vrede, og vil ha hjelp til å finne ut hva den dreier seg om. Jobs bok er alltid aktuell, men hvordan skal den forstås? Sender Gud sykdom som straff for synd, eller er det Satan som står bak? Etter Ole Hallesbys radiooverførte tale i 1953, der han snakket om helvete, og den store diskusjonen etterpå, har helvete nesten forsvunnet fra debatten. Hvordan skal vi da tolke omtalen av helvete i Bibelen?

Jeg har også fått spørsmål om vi møter den samme Gud i GT og NT. Det ser ut til at Gud i GT er voldelig og hjerteløs, mens han i NT er barmhjertig og nådig. Når jeg skal svare på dette spørsmålet, vet jeg at antisemittismen lurer i kulissene, selv om den er langt fra spørrernes tanker. Den er synlig til stede i noen tekster i NT, og kristne har ofte falt i dens nett. En ansvarlig bruk av Bibelen må unngå den.

Så er det noen bibellesere som ikke er opptatt av disse vanskelige tekstene. De har ikke festet seg ved at Gud kommer til Moses om natten og vil drepe ham når han drar for å redde folket ut av Egypt. De har heller ikke stoppet ved Jefta, som ofrer sin egen datter fordi han har avlagt et løfte om menneskeoffer hvis han skulle vinne krigen. Lots døtre skjenker sin far full og ligger med ham, og Moab og Ammon blir født, uten at alle bibellesere har stusset ved incesten som skaper to nabofolk. En levitt søker nattely i Gibea, og innbyggerne får hans kvinne så de kan voldta henne, og hun dør av den behandlingen. En del billesere er tilsynelatende ikke opptatt av det.

Innimellom kan jeg få inntrykk av at disse bibelleserne utgjør flertallet, og jeg har blitt forundret over at de ikke har sett vanskene. Noen blir sjokkert når de oppdager krasse tekster om krig og vold. Står dette virkelig i Bibelen? Bibelen har vært den samme i to tusen år, så hvordan kan de ha oversett slike tekster? Jeg tror forklaringen ligger i «den usynlige gorillaen».

Forskere har utført et eksperiment der mange tusen forsøkspersoner fikk se en film om en basketballkamp. De fikk som oppgave å telle antall pasninger i laget med hvite drakter og ikke bry seg om laget med svarte drakter. Oppgaven var vanskelig og krevde full oppmerksomhet. Midt i spillet kom en person i gorillakostyme inn på arenaen, stoppet og slo seg på brystet, og forsvant. «Gorillaen» var synlig i ni sekunder. Halvparten av forsøkspersonene la ikke merke til noe uvanlig i filmen. De hadde konsentrert seg om laget med hvite drakter og brukte mye energi på å overse det andre laget. Forklaringen på hvorfor de ikke så «gorillaen», er at de var fokuserte; de så ikke alt, og hevdet at det ikke var noe uvanlig på videoen. Personer uten denne oppgaven så uten unntak gorillaen. Eksperimentet viser at sterk fokusering kan gjøre oss blinde for det synlige, og blinde for vår egen blindhet.

Anvendt på bibellesningen kan eksperimentet forklare at mange har lest med tanke på de gode og positive tekstene og ikke lagt merke til de vanskelige. Leserne kan være opptatt av trøst og hjelp, og alt det andre glir forbi. Dette er ikke uvanlig. Selv personer som har lest mye i Bibelen, blir overrasket over å finne de ubehagelige tekstene. Når de så møter slike tekster, kan de hevde at de ikke står der. Vi kan alle bli blinde for det høyst synlige, og blinde for vår egen blindhet.

Jeg burde ikke bli overrasket, for jeg har selv opplevd en slik blindhet. Utallige ganger har jeg hørt fortellingen om Noah, sett ham for meg i arken, men uten å tenke på alle som drukner. De er bare statister i dramaet, og jeg har fokusert på hovedpersonene. Men så møtte jeg en forsker som hadde sett det jeg var blind for, og dermed åpnet det seg nye sider ved Noah.

Esters bok står i Bibelen, en fascinerende fortelling fra hoffet i Persia, og om purimfesten. Så gikk det opp for meg at det ikke bare dreier seg om purimfesten, men om folkemord. Rett og slett folkemord, og det er like selvfølgelig for begge sider i konflikten.

Ofte nok hadde jeg også studert de to skapelsesfortellingene i Første Mosebok, men ikke sett betydningen av at de er så forskjellige. Jeg visste at det er to, men så ikke noe mer enn det, før jeg arbeidet med denne boken. Da gikk det opp for meg at Bibelens to skapelseshistorier sier noe mer enn at verden ble skapt av Gud. Uten å bruke ord på det forteller de at en slik sammenstilling av tekster over samme tema, men med forskjellige svar, er en hjelp når jeg leser andre tekster. Jeg begynte å tro at det ikke er tilfeldig at Bibelen begynner akkurat slik. Det fikk meg til å se at Abrahams nesten-ofring av Isak har fått en bearbeidelse i andre tekster, at erobringen av det lovede land hadde en helt annen profil i Dommerboken enn i Josva-boken, at Guds vrede er erstattet av Satan i Krønikebøkene. Jeg fikk øye på hvordan antisemittismen i Bibelen er motsagt i andre tekster, og jeg oppdaget at helvete har en historie, at Satan blir til, og en gang skal gå under. Denne endringen i syn på vanskelige temaer finnes så ofte at det danner et mønster i Bibelen.

Jeg var tidligere blind for at Bibelen selv ser vanskene og tar dem på alvor. Så oppdaget jeg at det ikke er et nymotens påfunn at noen tekster er vanskelige; Bibelen har visst det hele tiden, og den har gjort noe med det. Kan denne oppdagelsen sette meg på sporet av en viktig side ved Bibelens karakter? Den er en katedral, men vil den være det på sin egen måte? 

